雷震
作者：鄭獬
朝代：宋

paragraphs: 四月老陽盡，蟄雷方發聲。
七月連大雨，碾天三日鳴。
夜或發狂震，卧者皆起驚。
奔電曄然作，忽如烈火明。
高樹大百尺，霹倒燒其根。
往往光曜中，時見怪物形。
飛雹大如指，萬弩相奔傾。
椎擊鳥雀群，掩地交縱橫。
雷者主號令，爲天之常經。
奮豫既過時，及此何匉訇。
無乃號令失，安得四時平。
春秋書震電，推之在五行。
天道儻可信，使我心不寧。